Efter to år med corona og et anderledes kulturmøde er det gode, gamle kulturmøde tilbage, men nu bedre end nogensinde, mener arrangør Trine Bang. For selvom Kulturmødet har været lidt anderledes de sidste to år, blev der gjort mange og gode erfaringer. Så i år bliver en forbedret udgave: - I år er det det gode gamle kulturmøde, men med nye formater og nye drømme, som er blevet udviklet de seneste år. Det er et exceptionelt stærkt program, vi har i år, fortæller Trine Bang. Kulturmødet på Mors, som de selv beskriver som Danmarks samlingssted for samtalen om kunst og kultur, har mere end 500 arrangementer med musik, debatter og samtaler på programmet. - Når jeg har været oppe på pladsen her i dagene op til, summer og syder det af god stemning og masser af aktiviteter. Jeg glæder mig rigtig meget til at afvikle årets Kulturmøde og at se alle folk samlet på Mors igen, fortæller Trine Bang. Kulturmøde for børn og unge I år indvies et helt nyt ungeområde, som er blevet skabt i samarbejde med UngKult, hvor unge skaber kulturelle projekter til unge. Der vil være åbningsdebat med fokus på ”stærke ungefællesskaber, der rykker”, et musikprogram med blandt andre Zar Paulo, Fäbrak og Guldimund samt en debat med danske ungdomspartier. Udover at de unge får mulighed for at sætte deres præg på Kulturmødet, er der i år også blevet tilføjet en helt ny dimension. Børnene skal nemlig også inddrages, og derfor åbner Kulturmødet også op for børnenes helt eget kulturmøde, som kommer til at køre sideløbende med de voksnes. Børnenes Kulturmøde vil finde sted om torsdagen og fredagen og have et program for daginstitutioner og skoler, hvor det forventes, at mere end 2000 børn vil deltage. Om lørdagen skal pladsen være ramme om børnefestivalen fra klokken 10-17 med blandt andet koncerter, cirkus, workshops, balletskole og kreativt pap-univers. - Udover at Kulturmødet skaber samtaler og debatter om kunst og kultur, er det også en stor folkefest, som man skal unde sig selv at komme at opleve, fortæller Trine Bang. Det her glæder arrangøren bag sig særligt til Der er en masse på programmet både torsdag, fredag og lørdag. Trine Bang glæder sig til det hele, men der er nogle begivenheder, hun gerne vil fremhæve. - I Nykøbing Mors Kirke kommer Den Sorte Skole og spiller deres ikoniske musik og forvandler hele kirkerummet til en helhedsoplevelse af lyd, lys, musik, laser og røg. De laver tre forestillinger, hvilket, jeg tror, bliver rigtig fantastisk. - Derudover glæder jeg mig også meget til Benjamin Koppels bogkoncert om torsdagen. I slutningen af maj 2022 udkom hans bog ”Annas sang”, der er skrevet på baggrund af samtaler med hans nu afdøde tante, og disse historier bliver oversat til et musikalsk portræt, som jeg glæder mig meget til at høre. Oplevelserne kommer af sig selv Med et tætpakket program for alle dagene til Kulturmødet kan det måske være svært at overskue, hvad der helt præcis sker, og hvad man skal vælge. Men her er opfordringen fra den programansvarlige Trine Bang klar: - Jeg vil komme med en opfordring om at tage turen til Mors, selvom man måske ikke umiddelbart kan vurdere, hvad man gerne vil opleve ud fra programmet. Der sker rigtig meget i gaderne og i åbne telte rundt omkring, så oplevelserne kommer helt af sig selv bare ved at være til stede. Sidste år lavede man store aftenkoncerter på Folkescenen. Og det har man valgt at holde fast i i år. Kulturmødet løber af stablen den 25.-27. august, og det er gratis at deltage.

Opsummering:
Der skal snakkes, debatteres, synges og danses til årets Kulturmøde på Mors, når det løber af stablen. Med 500 aktiviteter på programmet er der noget for alle, mener arrangøren bag.